এ এস মো. আবদুল হাছিব

এ এস মো. আবদুল হাছিব বাংলাদেশ প্রকৌশল বিশ্ববিদ্যালয়ের ন্যানোম্যাটেরিয়ালস অ্যান্ড সিরামিক ইঞ্জিনিয়ারিং বিভাগের অধ্যাপক। তিনি ঢাকা কেন্দ্রীয় বিশ্ববিদ্যালয়ের প্রথম উপাচার্য।

 জীবনী 
অধ্যাপক ড. এ এস এম এ আবদুল হাছিব একজন বাংলাদেশি শিক্ষাবিদ, গবেষক ও বিশ্ববিদ্যালয় প্রশাসক। তিনি সাতটি কলেজের সমন্বয়ে প্রতিষ্ঠিত ঢাকা কেন্দ্রীয় বিশ্ববিদ্যালয়ের প্রথম উপাচার্য হিসেবে দায়িত্ব পালন করছেন। তিনি বাংলাদেশ প্রকৌশল বিশ্ববিদ্যালয়(বুয়েট) এর ন্যানো ম্যাটেরিয়ালস অ্যান্ড সিরামিক ইঞ্জিনিয়ারিং বিভাগে অধ্যাপক হিসেবে কর্মরত ছিলেন। চার দশকেরও বেশি সময় ধরে তিনি দেশ-বিদেশের বিভিন্ন বিশ্ববিদ্যালয়ে শিক্ষকতা, গবেষণা ও প্রশাসনিক দায়িত্ব পালন করেছেন।

 শিক্ষা 
অধ্যাপক আবদুল হাছিব ১৯৮৪ সালে এবং ১৯৮৬ সালে যথাক্রমে বুয়েট থেকে মেটালার্জিক্যাল ইঞ্জিনিয়ারিং বিষয়ে স্নাতক ও স্নাতকোত্তর ডিগ্রি অর্জন করেন। পরবর্তীতে ১৯৯২ সালে তিনি বেলজিয়ামের লুভেন ক্যাথলিক বিশ্ববিদ্যালয় থেকে ম্যাটেরিয়াল ইঞ্জিনিয়ারিং বিষয়ে পিএইচডি ডিগ্রি সম্পন্ন করেন।

 কর্মজীবন 
তিনি ২০০৬ সালের ডিসেম্বর থেকে ২০২২ সালের জুন পর্যন্ত মালয়েশিয়ার কুয়ালালামপুরে অবস্থিত মালয় বিশ্ববিদ্যালয়-এর মেকানিক্যাল ইঞ্জিনিয়ারিং বিভাগে অধ্যাপক হিসেবে দায়িত্ব পালন করেন। একই বিশ্ববিদ্যালয়ের ইনস্টিটিউট অব রিসার্চ ম্যানেজমেন্ট অ্যান্ড মনিটরিং-এর অধীন ইনোভেটিভ ইন্ডাস্ট্রি অ্যান্ড সাসটেইনেবিলিটি রিসার্চ ক্লাস্টারের ডিন হিসেবে তিনি ২০১৩ থেকে ২০২২ সাল পর্যন্ত দায়িত্বে ছিলেন।

২০২১ সালে তিনি মালয়া বিশ্ববিদ্যালয়ের ভারপ্রাপ্ত সহযোগী উপাচার্য (ইন্ডাস্ট্রি অ্যান্ড কমিউনিটি এনগেজমেন্ট) হিসেবেও দায়িত্ব পালন করেন। এর আগে তিনি মালয় বিশ্ববিদ্যালয়ের মেকানিক্যাল ইঞ্জিনিয়ারিং বিভাগের প্রধান এবং বুয়েটের ম্যাটেরিয়ালস অ্যান্ড মেটালার্জিক্যাল ইঞ্জিনিয়ারিং বিভাগের অধ্যাপক ও বিভাগীয় প্রধান হিসেবে কাজ করেন। 

২০২৬ সালে ঢাকার পঞ্চম স্বায়ত্তশাসিত বিশ্ববিদ্যালয় হিসেবে প্রতিষ্ঠিত ঢাকা কেন্দ্রীয় বিশ্ববিদ্যালয়ের প্রথম উপাচার্য হিসেবে তিনি নিয়োগ লাভ করেন।

 প্রশাসনিক ও গবেষণা অবদান 
অধ্যাপক আবদুল হাছিব একাডেমিক ও গবেষণা প্রশাসনে উল্লেখযোগ্য অভিজ্ঞতা অর্জন করেছেন। বিভাগীয় প্রধান ও প্রোগ্রাম সমন্বয়ক হিসেবে তিনি মেকানিক্যাল ও ম্যাটেরিয়ালস ইঞ্জিনিয়ারিং প্রোগ্রামের অ্যাক্রেডিটেশন কার্যক্রমে নেতৃত্ব দেন এবং আউটকাম–বেইজড এডুকেশন বাস্তবায়নে গুরুত্বপূর্ণ ভূমিকা রাখেন।
মালয়া বিশ্ববিদ্যালয়ের কেন্দ্রীয় প্রশাসনে গবেষণা ডিন হিসেবে তিনি প্রতিবছর মিলিয়ন ডলারের গবেষণা কর্মসূচি পরিচালনা করেন। তাঁর উদ্যোগে ইমপ্যাক্ট ওরিয়েন্টেড ইন্টারডিসিপ্লিনারি রিসার্চ প্রোগ্রাম, গ্র্যান্ড চ্যালেঞ্জেস রিসার্চ প্রোগ্রাম এবং ইন্ডাস্ট্রি ড্রিভেন ইনোভেটিভ গ্র্যান্ট প্রোগ্রাম চালু হয়। এছাড়া ২০১৩ ও ২০১৮ সালে বিশ্ববিদ্যালয়টির কৌশলগত গবেষণা পরিকল্পনা প্রণয়নেও তিনি ভূমিকা রাখেন।

 গবেষণার ক্ষেত্র 
তাঁর গবেষণার প্রধান ক্ষেত্রের মধ্যে রয়েছে সেমিকন্ডাক্টিং অক্সাইডভিত্তিক ন্যানোস্ট্রাকচার, গ্যাস সেন্সিং প্রযুক্তি, ইলেকট্রনিক প্যাকেজিং উপকরণ এবং প্রতিকূল পরিবেশে উপকরণের অবক্ষয়।

 পেশাগত সদস্যপদ 
তিনি যুক্তরাজ্যের ইনস্টিটিউশন অফ মেকানিক্যাল ইঞ্জিনিয়ার্স-এর ফেলো এবং ইঞ্জিনিয়ারিং কাউন্সিল-এর চার্টার্ড ইঞ্জিনিয়ার। এছাড়া তিনি যুক্তরাষ্ট্রভিত্তিক দ্য মিনারেলস, মেটালস অ্যান্ড ম্যাটেরিয়ালস সোসাইটি (টিএমএস) এবং ইলেকট্রিক্যাল অ্যান্ড ইলেকট্রনিক্স ইঞ্জিনিয়ার্স ইনস্টিটিউট (আইইইই)-এর সদস্য।

 সম্পাদকীয় কার্যক্রম 
তিনি এলসেভিয়ার প্রকাশিত এনসাইক্লোপিডিয়া অব ম্যাটেরিয়ালস: ইলেকট্রনিক্স-এর প্রধান সম্পাদক। এছাড়া তিনি জার্নাল অব রিসার্চ গভর্ন্যান্স অ্যান্ড ম্যানেজমেন্ট-এর প্রতিষ্ঠাতা প্রধান সম্পাদক এবং টেইলর অ্যান্ড ফ্রান্সিস প্রকাশিত অ্যাডভান্সেস ইন ম্যাটেরিয়ালস অ্যান্ড প্রসেসিং টেকনোলজিস (এএমপিটি) জার্নালের আঞ্চলিক সম্পাদক হিসেবে দায়িত্ব পালন করছেন। তিনি আসিয়ান ইঞ্জিনিয়ারিং জার্নাল-এর সম্পাদকমণ্ডলীর সদস্য হিসেবেও যুক্ত।

 ফেলোশিপ ও আন্তর্জাতিক স্বীকৃতি 
গবেষণার ক্ষেত্রে আন্তর্জাতিক স্বীকৃতির অংশ হিসেবে তিনি বিভিন্ন দেশে ফেলোশিপ অর্জন করেন। এর মধ্যে রয়েছে ২০০৬ সালে যুক্তরাজ্যের অক্সফোর্ড বিশ্ববিদ্যালয়-এর ম্যাটেরিয়ালস বিভাগে ইউরোপিয়ান রিসার্চ ফেলোশিপ, ২০০৫ সালে জার্মানির কার্লসরুহে ইনস্টিটিউট অফ টেকনোলজি-এ আলেকজান্ডার ভন হামবোল্ট ফেলোশিপ, ১৯৯৯ সালে জাপানের কিউশু বিশ্ববিদ্যালয়-এ জেএসপিএস আমন্ত্রিত গবেষণা ফেলোশিপ এবং ১৯৯৮ সালে আর্জেন্টিনার লা প্লাটা বিশ্ববিদ্যালয়-এর ইনস্টিটিউট অব থিওরেটিক্যাল অ্যান্ড অ্যাপ্লাইড ফিজিক্যাল কেমিস্ট্রিতে ভিজিটিং রিসার্চ ফেলোশিপ লাভ করেন।

 তথ্যসূত্র 

বিষয়শ্রেণী:বাংলাদেশী শিক্ষায়তনিক
বিষয়শ্রেণী:ঢাকা জেলার ব্যক্তি
বিষয়শ্রেণী:ঢাকা কেন্দ্রীয় বিশ্ববিদ্যালয়ের উপাচার্য
বিষয়শ্রেণী:বাংলাদেশী শিক্ষায়তনিক প্রশাসক